शहीद की पत्नी ने पति की अर्थी को दिया कंधा और किया सैल्‍यूट
परंपराओं की बंदिशों को तोड़ते हुए बलजीत ने अपने पति की अर्थी को दिया कंधा
Waseem Ansari April 27, 2017 10:16:32
सुकमा में नक्‍सलियों द्वारा घात लगाकर किए गए हमले में शहीद हुए सीआरपीएफ जवानों के परिवारों पर इस वक्‍त जो बीत रही होगी उसे हम और आप महसूस नहीं कर सकते। सूने आंगन में मातमी चीखों से शोक का माहौल भारी है।
नक्‍सलियों के खूनी खेल में मारे गए अमृतसर के रघबीर सिंह के घर का भी यही हाल है। वे सीआरपीएफ में कॉन्स्टेबल पद पर तैनात थे। रघबीर बेहद साहसी थे, लेकिन उनकी पत्‍नी बलजीत ने भी साहस का परिचय देते हुए एक नई मिसाल कायम की है।
इस भीषण दुख की घड़ी में उन्‍होंने परंपराओं की बंदिशों को तोड़ते हुए अपने पति की अर्थी को कंधा दिया और अंतिम विदाई से पहले उन्हें सलामी दी।
परंपरा तोड़ बलजीत ने अर्थी को दिया कंधा
अंतिम संस्कार के समय जब रघबीर की अर्थी उठी, तो उनकी पत्नी बलजीत ने भी अर्थी को कंधा दिया। अर्थी को चिता तक ले जाने के पूरे सफर में बलजीत लगातार अर्थी को कंधा देते हुए चलती रहीं। मालूम हो कि भारत के अधिकांश हिस्सों, खासतौर पर उत्तरी भारत में, मृतक की अर्थी को कंधा देना तो दूर महिलाएं अंतिम संस्कार में शरीक तक नहीं होती।
लेकिन बलजीत कौर ने इस परंपरा को तोड़ते हुए अपने शहीद पति को कंधा दिया। जब रघबीर का शव चिता पर रखा गया, तो दुख और शोक में डूबी हुईं बलजीत ने जबर्दस्त हिम्मत दिखाते हुए अपने पति को आखिरी बार सलामी भी दी।
अंतिम संस्‍कार में उमड़ा जनसैलाब
रघबीर के अंतिम संस्कार के मौके पर करीब-करीब उनका पूरा गांव ही मौजूद था। ज्यादातर लोगों ने बलजीत द्वारा अपने पति की अर्थी को कंधा दिए जाने के फैसले का समर्थन किया। CRPF की एक टुकड़ी भी इस मौके पर मौजूद थी। जवानों ने अपने शहीद नायक रघबीर सिंह को बंदूक की सलामी दी। रघबीर की शहादत के बाद अब पूरे परिवार की जिम्मेदारी उनकी पत्नी बलजीत के कंधों पर आ गई है।
रघबीर और बलजीत के एक 24 साल का बेटा अमृतपाल और 16 साल की बेटी सिमरनदीप कौर है। पंजाब सरकार ने शहीद रघबीर के परिवार को 5 लाख रुपये की आर्थिक मदद दिए जाने का ऐलान किया है।
ट्रेन से सफर करते हैं और पढ़ने का शौक है? IRCTC आपके लिए स्पेशल ऑफर लाया है
Anusha Mishra April 27, 2017
Pravesh Yadav April 27, 2017
Shrinkhala Pandey April 27, 2017